Nafarroako Parlamentuko Mahaiak, 2021eko apirilaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa De Simón Caballero andreak aurkeztutako galdera, Mayumana taldearen emankizunaren aurretik gertatutako istiluei eta Foruzaingoak izandako esku-hartzeei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko apirilaren 19an

Lehendakaria: Unai Hualde Iglesias

GALDERAREN TESTUA

Izquierda-Ezkerra talde parlamentario mistoko Marisa de Simón Caballero foru parlamentariak, Erregelamenduan ezarritakoaren babesean, gaurkotasun handiko honako galdera hau aurkezten du, Nafarroako Gobernuak Osoko Bilkuran ahoz erantzun dezan:

Apirilaren 8an eta 9an, Mayumana talde israeldarrak ikuskizuna eman zuen Navarra Arena pabilioian.

Talde hori Nafarroako hiriburuan egon den aurreko aldetan bezala, BDS-Boikota, Desinbertsioa eta Zehazpenak kanpainako zenbait ekintzaile pabilioiaren inguruetara hurbildu ziren, taldearen izaera sionista salatzeko.

Ikuskizunaren kariaz, Foruzaingoak Navarra Arena osoa inguratzen zuen polizia-dispositibo bat hedatu zuen. Foruzain batek bertan zeuden ekintzaileei adierazi zien alde batetik pandemia dela-eta zegoela han polizia, eta beste alde batetik, Mayumanaren bira “terrorismoaren aurkako 4. maila”ko arriskukoa deklaratu zelako Europan, ekintza jihadistak gertatzeko aukeragatik.

BDSko kideek “Palestina askatu! Israeli Boikot!” zioen pankarta zabaldu zutenean, Foruzaingoak ekintzaileak identifikatzeari ekin zion, eta sarreretatik urrun zegoen bazter batera eraman zituen. Gero, Palestinako herriarekiko elkartasun-eranskailuak banatu zituztenean, eranskailuak banatzen ari zirenak identifikatzeaz gain, eranskailuak jaso zituzten zenbait pertsonari ere exigitu zieten identifika zitezen, jendearen harridurarako. Orobat adierazi zieten debekatuta zegoela pabilioira eranskailuekin sartzea.

BDSren estrategia, beste behin ere, ekintza baketsuak egitean oinarritu zen. Informatzea eta salatzea bilatzen zuen ekintza baten aurrean, polizia modu larderiatsu eta neurriz kanpokoan hurbildu zen ekintzaileak identifikatzera.

Mayumana kulturen arteko talde apolitikotzat dauka bere burua, baina beste artista batzuk bezalaxe, Israelgo Estatuaren politika genozidarekiko konplizitate erabatekoa erakusten du.

Horregatik guztiagatik, hauxe jakin nahi dugu:

– Nafarroako Gobernuko Lehendakaritzako, Berdintasuneko, Funtzio Publikoko eta Barneko kontseilariak zer balorazio egiten du adierazitako gertakariak eta poliziaren jokabide hori direla-eta?

Iruñean, 2021eko apirilaren 15ean

Foru parlamentaria: Marisa de Simón Caballero